INSON HUQUQLARI BO‘YIChA O‘ZBEKISTON RESPUBLIKASI MILLIY MARKAZINI TUZISh TO‘G‘RISIDA

Inson huquqlari va erkinliklarini muhofaza qilishning ta’sirli vositasini barpo etish, xalqaro va huquqni muhofaza qilish tashkilotlari bilan hamkorlikni kengaytirish, davlat muassasalari xodimlari va barcha aholining inson huquqlari bo‘yicha madaniyatini oshirish maqsadida, BMTning inson huquqlari va boshqaruv tizimini demokratiyalashni qo‘llab-quvvatlash dasturiga muvofiq:
 1. Inson huquqlari bo‘yicha O‘zbekiston Respublikasi Milliy markazi tuzilsin.
 Belgilab qo‘yilsinki, inson huquqlari bo‘yicha O‘zbekiston Respublikasi Milliy markazi davlatga qarashli, tahlil, maslahat, idoralararo va muvofiqlashtirish organi hisoblanadi.
 2. Quyidagilar Inson huquqlari bo‘yicha O‘zbekiston Respublikasi Milliy markazining asosiy vazifalari deb belgilansin:
 — milliy harakat rejasini, shuningdek, Konstitutsiya, qonunlar va inson huquqlari sohasidagi umume’tirof etilgan xalqaro huquq me’yorlari qoidalarini amalga oshirish strategiyasini ishlab chiqish;
 — inson huquqlari sohasida O‘zbekiston Respublikasining xalqaro va milliy tashkilotlar bilan hamkorligini rivojlantirish;
 — O‘zbekiston Respublikasida inson huquqlariga rioya etilishi va bu huquqlarning muhofaza qilinishi yuzasidan milliy ma’ruzalar tayyorlash;
 — davlat hokimiyati va boshqaruv organlariga, shuningdek, inson huquqlari bo‘yicha jamoat birlashmalariga maslahatlar berib turish faoliyatini amalga oshirish;
 — davlat organlarining inson huquqlarini rag‘batlantirish va muhofaza qilish sohasida tahsil berish, targ‘ibot, o‘quv-uslubiy adabiyotlarni nashr etish borasidagi faoliyatini muvofiqlashtirish;
 — O‘zbekiston Respublikasida inson huquqlarini amalga oshirish va rivojlantirish bo‘yicha ma’lumotlarning axborot bazasini barpo etish;
 — davlat organlarining inson huquqlariga rioya etish va bu huquqlarni muhofaza qilish sohasidagi faoliyatini takomillashtirish yuzasidan ularga tavsiyalar tayyorlash;
 — inson huquqlarini rag‘batlantirish va muhofaza qilishning turli jihatlari yuzasidan tadqiqotlarni tashkil etish va o‘tkazish.
 3. Belgilab qo‘yilsinki, Inson huquqlari bo‘yicha O‘zbekiston Respublikasi Milliy markazi huquqiy shaxs bo‘lib, unga O‘zbekiston Respublikasi Prezidenti Farmoni bilan tayinlanadigan direktor boshchilik qiladi. Inson huquqlari bo‘yicha O‘zbekiston Respublikasi Milliy markazi direktorining o‘rinbosari bu lavozimga O‘zbekiston Respublikasi Vazirlar Mahkamasi tomonidan tayinlanadi.
 4. Inson huquqlari bo‘yicha O‘zbekiston Respublikasi Milliy markazining faoliyati moliyaviy jihatdan respublika budjetidan davlat hokimiyati va boshqaruv organlarini saqlab turish uchun xarajatlar moddasi bo‘yicha ajratiladigan mablag‘dan, shuningdek, turli xayriya badallari hisobidan ta’minlanadi.
 5. Inson huquqlari bo‘yicha O‘zbekiston Respublikasi Milliy markazi bo‘shab qolgan mablag‘ni markazning moddiy-texnika bazasini rivojlantirishga va xodimlar mehnatini rag‘batlantirishga sarflash sharti bilan besh yilgacha soliqlar, bojxona to‘lovlari va yig‘imlarini to‘lashdan ozod qilinsin.
 6. Inson huquqlari bo‘yicha O‘zbekiston Respublikasi Milliy markazi O‘zbekiston Respublikasi Oliy Majlisi sessiyasining materiallari, O‘zbekiston Respublikasi Prezidentining farmon va farmoyishlari, Vazirlar Mahkamasining qaror va farmoyishlari, vazirliklar va idoralarning me’yoriy hujjatlari va yo‘riqnomalari yuborilishi shart bo‘lgan tashkilotlar ro‘yxatiga kiritilsin.
 7. Inson huquqlari bo‘yicha O‘zbekiston Respublikasi Milliy markaziga o‘zbek, rus va ingliz tillarida «O‘zbekistonda demokratiyalash va inson huquqlari» maxsus jurnalini nashr etishga ruxsat berilsin.
 8. O‘zbekiston Respublikasi vazirliklari va idoralari Inson huquqlari bo‘yicha O‘zbekiston Respublikasi Milliy markazining so‘roviga muvofiq, respublikada inson huquqlarini rag‘batlantirish, amalga oshirish va muhofaza qilish masalalari bo‘yicha zarur axborotni taqdim etsinlar.
 9. O‘zbekiston Tashqi ishlar vazirligi, Matbuot davlat qo‘mitasi, O‘zbekiston Milliy axborot agentligi, Davlat teleradiokompaniyasi Inson huquqlari bo‘yicha O‘zbekiston Respublikasi Milliy markaziga xalqaro aloqalarni amalga oshirishda, xorijdagi turdosh tashkilotlar bilan aloqa o‘rnatishda, xalqaro tashkilotlar bilan inson huquqlari sohasida bitimlar tuzishda yordam ko‘rsatsinlar.
 10. O‘zbekiston Respublikasi Vazirlar Mahkamasi bir haftalik muddatda Inson huquqlari bo‘yicha O‘zbekiston Respublikasi Milliy markazining faoliyatini tashkil etish bo‘yicha qaror qabul qilsin.